Agt Vrystaat-munisipaliteite dalk sonder kragArgieffoto Eskom het Woensdag kennisgewings aan die munisipaliteite gestuur om hulle in te lig hul kragverskaffing sal vanaf 30 Maart opgeskort word indien die rekeninge nie betaal is nie. Eskom het verlede week dieselfde kennisgewings aan vyf munisipaliteite in die Noord-Kaap gestuur, wat ook agterstallige rekeninge het. James Letuka, DA-LP in die Vrystaatse provinsiale wetgewer, het gesê Eskom eis dat meer as R800 miljoen betaal word om te verhoed dat die krag afgesny word. Die hoogste uitstaande rekening van die Vrystaatse munisipaliteite is meer as R450 miljoen, terwyl die kleinste rekening net oor die R7 miljoen beloop. Eskom het verlede jaar onthul dat hy onbetaalde skuld op grootmaatkragrekeninge van byna R2 miljard het. Eskom het reeds in April 2015 kennisgewings uitgestuur dat krag afgesny of bykomende beurtkrag toegepas sal word indien die rekeninge nie betaal word nie. Letuka het Woensdag gesê die provinsiale regering en munisipaliteite het nie by die betalingsplanne gehou waarop daar verlede jaar ooreengekom is nie en kon nie ŉ vriendskaplike skikking met Eskom bereik nie. Die munisipaliteite met uitstaande skuld is die plaaslike munisipaliteite van Nketoana (R73,7 miljoen), Masilonyana (R20,2 miljoen), Tokologo (R7,7 miljoen), Mantsopa (R58,3 miljoen), Ngwathe (R472,377 miljoen), Dihlabeng (R57,8 miljoen), Nala (R114 miljoen) en Phumelela (R38,7 miljoen). Khulu Phasiwe, Eskom se woordvoerder, kon nie vir kommentaar bereik word nie. Intussen is die nasionale energiereguleerder (Nersa) besig met openbare verhore oor Eskom se aansoek om tariewe te verhoog en sodoende die R22,8 miljard wat vanjaar oorbestee is, in te vorder.